“กรมศุลฯ” ปรับระบบชำระภาษีผ่านบัตร “DTC” ตลอด 24 ชม. ดีเดย์ 21 ก.ย.นี้
กรมศุลกากร พัฒนาระบบชำระค่าภาษีอากรผ่านบัตรภาษีอิเล็กทรอนิกส์ (DTC) ได้ด้วยตัวเองตลอด 24 ชั่วโมง เพื่อความสะดวก รวดเร็ว และมีประสิทธิภาพมากขึ้น ดีเดย์ 21 ก.ย.นี้
20 ส.ค. 2564

นายพชร อนันตศิลป์ อธิบดีกรมศุลกากร กล่าวภายหลังเป็นประธานเปิดงานสัมมนาโครงการพัฒนาระบบชำระค่าภาษีอากรด้วยบัตรภาษีอิเล็กทรอนิกส์ (Digital Tax Compensation : DTC) เพื่อให้ผู้ประกอบการหรือตัวแทนเข้าใจการชำระเงินค่าภาษีอากรด้วยบัตรภาษีอิเล็กทรอนิกส์ โดยว่าในวันที่ 21 ก.ย. 2564 กรมศุลกากร จะเริ่มใช้ระบบการชำระค่าภาษีอากรด้วยวงเงินชดเชยอิเล็กทรอนิกส์ พร้อมกับใบขนสินค้าขาเข้าและใบขนสินค้าขาออก ซึ่งจะช่วยให้ผู้ประกอบการสามารถชำระเงินค่าภาษีอากรด้วยบัตรภาษีอิเล็กทรอนิกส์ได้ด้วยตัวเองตลอด 24 ชั่วโมง โดยไม่ต้องเดินทางมายังกรมศุลกากร ซึ่งจะทำให้การดำเนินธุรกิจมีความสะดวก รวดเร็ว และมีประสิทธิภาพมากขึ้น
ทั้งนี้ ปัจจุบันกรมศุลกากรมีช่องทางการชำระเงินด้วยระบบอิเล็กทรอนิกส์ แล้ว 2 ช่องทาง ได้แก่ 1. การชำระเงินโดยวิธีตัดบัญชีธนาคาร e-Payment และ 2. การชำระเงินโดยผ่านช่องทางการให้บริการของธนาคาร/ตัวแทนรับชำระเงิน Bill Payment ซึ่งการเปิดชำระค่าภาษีอากรด้วยบัตรภาษีอิเล็กทรอนิกส์ จะช่วยทำให้การชำระเงินทางอิเล็กทรอนิกส์ของกรมศุลกากรเป็น 100% โดยบัตรภาษีอิเล็กทรอนิกส์ดังกล่าว มีอายุการใช้งานรอบละ 3 ปี สามารถต่ออายุได้ 2 ครั้ง ๆ ละไม่เกิน 3 ปี รวมกรอบเวลาการใช้งานทั้งสิ้นไม่เกิน 9 ปี
 
 